જિનશાસનના ઇતિહાસના પાના પર જેના બલિદાનની નોંધ સુવર્ણઅક્ષરે અંકિત થઇ તેવા ધારશ્રાવકના પાંચે પુત્રો તીર્થ ભક્તિ કાજે શહીદ થયા. રણભૂમિ બનેલી તીર્થભૂમિ ઉપર લોહીથી રગદોળાયેલી પોતાના પાંચ જવાંમર્દ પુત્રોની લાશ જોઇને પુત્રોની મર્દાનગીનું ગૌરવ લઇ રહેલા ધારશ્રાવકના અંતરની આરઝુ અધુરી હતી. આજે તેમના પાછા પગલામાં ભાવિના લાંબા કૂદકાની તમન્નાનો સંકલ્પ હતો. જિનશાસનના ચરણોમાં પાંચ પાંચ પુત્રોના જીવતદાન કરવા છતાં સુશ્રાવક ધારના હૈયામાં હામ નથી. ગિરનાર તીર્થને કબ્જે કરવાની તલપ દિન પ્રતિદિન તીવ્ર બની રહી હતી.